SKRIFTLIG FORESPØRGSEL E-2049/01

af Christopher Heaton-Harris (PPE-DE) til Kommissionen

(13. juli 2001)

Om: Mediernes uafhængighed

Hvor mange freelancejournalister har Kommissionen engageret til at skrive artikler, rapporter, nyhedsbreve og andre dokumenter til intern eller ekstern brug?

Hvor mange journalister/blade/web-steder modtager direkte eller indirekte støtte fra Kommissionen?

Kan Kommissionen opstille en liste over alle publikationer, som den har en distributionsaftale med, som den opkøber i større partier, eller som den annoncerer i (eksklusive jobannoncer)?

Over hvilke budgetposter finansieres ovennævnte aktiviteter, og er der foretaget en vurdering af udgifterne?

Svar afgivet på Kommissionens vegne af Romano Prodi

(28. september 2001)

Kommissionen respekterer fuldt ud mediernes uafhængighed i forbindelse med sine mange aktiviteter i Bruxelles og på decentralt niveau. Når journalister ansættes på freelance basis, skal de naturligvis rette sig efter de nødvendige udbudskriterier, men de nyder fuld journalistisk frihed. Personer, som reagerer på udbud, har sædvanligvis en generel baggrund inden for journalistik.

I Presse- og Kommunikationstjenesten foregår størstedelen af informationsarbejdet på decentralt niveau, og freelance journalister ansættes afhængig af de særlige behov i den enkelte repræsentation, men behovene kan ændre sig alt efter, hvordan Kommissionen prioriterer. Disse aktiviteter finansieres over budgetpost B3-303.

Over budgetpost B3-301 finansieres en webside i Frankrig (Sources d'Europe) samt en anden i Portugal på Det Europæiske Center for Information Jacques Delors. Disse drives i fællesskab af Kommissionen og de pågældende regeringer.

De enkelte generaldirektoraters informationsformidling er et vigtigt element, når det drejer sig om at øge offentlighedens forståelse for EU. Informationsvirksomheden i generaldirektoraterne er også vigtig, hvis det politiske arbejde skal fungere, og tjenesterne i Kommissionen råder i den forbindelse over særlige budgetposter. Dette indebærer undertiden brugen af journalister, tidsskrifter eller websider, men de nødvendige kriterier i forbindelse med deres anvendelse bliver altid opfyldt.

Over budgetpost B3-302 (informationsprogrammer med henblik på tredjelande) køber Kommissionen gennem udbudsprocedurer tjenester, såsom assistance til udarbejdelse af nyhedsbreve, tidsskrifter, aktuelle brochurer, audiovisuelle hjælpemidler, websider etc. De fleste kontrahenter ansætter enten direkte eller køber tjenester af journalister, tidligere journalister og kommunikationsspecialister for at kunne udføre de opgaver, som de har indgået kontrakt om.

Annoncer indsættes ikke regelmæssigt i publikationer. De optræder snarere i forbindelse med særskilte kampagner, som der er blevet afsat midler til. Eksempelvis blev der oplyst om den europæiske valuta euroen i pressen og medierne i henhold til de konventioner, der er blevet underskrevet af EU og regeringerne i de 12 medlemsstater.

I den seneste meddelelse om nye rammer for samarbejde om aktiviteter vedrørende informations- og kommunikationspolitikken i Den Europæiske Union(1) bemærkes der med rette, at de nye rammer for kommunikation og information samt de instrumenter, som bliver beskrevet i meddelelsen, kun kan få størst mulig virkning, hvis arbejdets effektivitet og relevans bliver overvåget løbende.

(1) KOM(2001) 354 endelig udg.